
Παρασκευή, 16 Οκτωβρίου 2026

ΔΕΛΤΙΟ ΤΥΠΟΥ

Εκδήλωση μικρής έκτασης πυρκαγιάς σε σκάφος στην Κέρκυρα – Σύλληψη αλλοδαπού στο Ηράκλειο – Συνέχεια ενημέρωσης αναφορικά με την απαγόρευση απόπλου Ι/Φ σκάφους στην Πύλο την 10/10/2026 – Συνέχεια ενημέρωσης σχετικά με τον εντοπισμό και διάσωση 77 αλλοδαπών στην Ιεράπετρα την 12.10.26 – Συνέχεια ενημέρωσης σχετικά με τον εντοπισμό 71 αλλοδαπών στην Ιεράπετρα την 11.10.2026

Τις μεσημβρινές ώρες σήμερα, ενημερώθηκε η Λιμενική Αρχή της Κέρκυρας για περιστατικό εκδήλωσης μικρής έκτασης πυρκαγιάς σε επαγγελματικό σκάφος, το οποίο ήταν ελλιμενισμένο στην προβλήτα L8 της μαρίνας Γουβιών Κέρκυρας. Στο σημείο μετέβησαν στελέχη Λ.Σ.-ΕΛ.ΑΚΤ., τα οποία διαπίστωσαν, ότι η πυρκαγιά κατασβέστηκε άμεσα από προσωπικό της μαρίνας Γουβιών, χωρίς την συνδρομή της Πυροσβεστικής Υπηρεσίας. Το σκάφος υπέστη μικρές υλικές ζημιές. Κατά δήλωση του ιδιοκτήτη του, κατά την προσπάθεια του να εκκινήσει την μηχανή του σκάφους για να το μετακινήσει σε άλλη θέση εντός της μαρίνας, εκδηλώθηκε ανάφλεξη στη μπαταρία του. Από το συμβάν δεν υπήρξε τραυματισμός και θαλάσσια ρύπανση, ενώ με μέριμνα του ιδιοκτήτη του, το σκάφος ανελκύσθηκε σε χερσαίο χώρο εντός της μαρίνας Γουβιών. Από το Κεντρικό Λιμεναρχείο Κέρκυρας που διενεργεί τη προανάκριση, απαγορεύτηκε ο απόπλους του σκάφους, μέχρι την προσκόμιση βεβαιωτικού αξιοπλοΐας. 

*****

Τις απογευματινές ώρες χθες, συνελήφθη από στελέχη της Λιμενικής Αρχής του Ηρακλείου, ένας 27χρονος αλλοδαπός (υπήκοος Μπαγκλαντές) για παράβαση του άρθρου 83 του Ν. 3386/05 «Παράνομη παραμονή στη χώρα», του άρθρου 169 του Π.Κ. «Απείθεια» και του άρθρου 361 του Π.Κ. «Εξύβριση». Συγκεκριμένα, ο 27χρονος  προσπάθησε να εκδώσει εισιτήριο με προορισμό τον λιμένα Πειραιά, στο επιβατικό σταθμό λιμένα Ηρακλείου, χωρίς να κατέχει ταξιδιωτικά έγγραφα. Επιπλέον, κατά την διάρκεια ελέγχου από στελέχη της Λιμενικής Αρχής και όταν του ζητήθηκε να προσέλθει στη Λιμενική Αρχή για εξακρίβωση στοιχείων, δεν συμμορφώθηκε στις εντολές τους και προέβη σε εξύβριση. Προανάκριση διενεργείται από το Κεντρικό Λιμεναρχείο Ηρακλείου.

*****

Συνέχεια ενημέρωσης:
Τις απογευματινές ώρες χθες, στο πλαίσιο της έρευνας σχετικά με την αδυναμία άπαρσης της άγκυρας ενός ιστιοφόρου (Ι/Φ) σκάφους σημαίας Ηνωμένου Βασιλείου, με δύο επιβαίνοντες (υπήκοος Ελβετίας και ημεδαπός), το οποίο βρισκόταν αγκυροβολημένο στη θαλάσσια περιοχή νότια της νήσου «ΣΧΙΖΑ» την 10.10.2026, η Λιμενική Αρχή της Πύλου πληροφορήθηκε από την αρμόδια αρχή του Ηνωμένου Βασιλείου, ότι το έγγραφο εθνικότητας , το οποίο προσκομίστηκε είναι πλαστό. Από το Λιμεναρχείο Πύλου, που διενεργεί την προανάκριση αναζητείται ο 70χρονος αλλοδαπός (υπήκοος Ελβετίας) κυβερνήτης του σκάφους.

*****

Συνέχεια ενημέρωσης:
Αναφορικά με τον εντοπισμό και διάσωση 77 αλλοδαπών στη θαλάσσια περιοχή νοτιοανατολικά της Ιεράπετρας, τις βραδινές ώρες της 12.10.2026, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής που τους μετέφερε από την Λιβύη στην Ελλάδα. Προανάκριση διενεργείται από το Λιμεναρχείο Ιεράπετρας.

*****

Συνέχεια ενημέρωσης:
Αναφορικά με τον εντοπισμό και διάσωση 71 αλλοδαπών στη νήσο Χρυσή, τις πρωινές ώρες της 11.10.2026, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής που τους μετέφερε από την Λιβύη στην Ελλάδα. Προανάκριση διενεργείται από το Λιμεναρχείο Ιεράπετρας.

